Għamilt dawn il-ġimgħatejn, fil-maġġor parti tagħhom, imsiefer. Kont fi Strasbourg għall-Kunsill tal-Ewropa u f'Moska għal-laqgħa parlamentari interessanti. Fit-tnejn tgħallimt u sibt realtajiet li ma kontx naf biżżejjed. L-affarijiet, fil-ħajja, minn barra jidhru mod, u minn ġewwa ieħor. Ma tkunx taf dak li għaddej, sakemm ma tibdiex tmiss b'idejk u tisma' dak li jkun hemm. Fil-ħajja, hekk id-dinja. Ma tridx tiġġudika, imma għandek iktar issir taf. Ġudizzji umani Il-bnedmin jiġġudikaw lill-oħrajn u lil dak li jkun qed iseħħ. Id-dinja llum, anzi, għandha iktar għodda li bihom tgħaddi rassenja lil dak u lill-ieħor iktar malajr u iktar fil-wiċċ. Hawn manipulazzjoni, hawn abbuż ta' min għandu ċerti mezzi li t-teknoloġija moderna tipprovdi, imma fuq kollox, hemm min joqgħod fuq ħaddieħor. Waħda mill-intoppi f'dan il-mument tal-istorja huwa deċiżament dan. Flok wieħed jara u jasal għall-konklużjonijiet, huwa jiġi mmexxi minn ħaddieħor li ma jkollux, neċessarjament, l-interessi tal-verità. Naqblu li hemm verità waħda, mhux diversi. Hemm il-fatti li jridu jingħadu bis-sħiħ. Meta fis-soċjetà jkun hemm min jabbużaminn dan, ir-riżultati jkunu xejn dritti. Anzi, hekk ukoll il-konsegwenzi sħaħ tagħhom. Mhux biss dan, imma hemm ukoll l-aġġornament tal-verità. Ħafna drabi, il-bnedmin jitkellmu u jaslu f'ġudizzji tagħhom mhux fuq dak li jkun qiegħed iseħħ, imma fuq dak li seħħ. Il-ħsieb analitiku jibni lilu nnifsu fuq dak li ġara, mingħajr ma neċessarjament jieħu inkonsiderazzjoni dak li jkun għaddej. Hemm f'dan ukoll l-għażliet tal-fatti. Jintagħżlu dawk li huma "konvenjenti", mingħajr ma jittieħdu fil-kalatura l-biċċiet l-oħra. Id-Demokrazija Waqt waħda mil-laqgħat li kelli ġie quddiemi dan, jien u nisma' kelliema varji jressqu partijiet u oħra ta' dak li qed jaraw għaddej. Kelliema partikolari rabtet iktar il-bżonn li l-verità tibqa' d-dawl ċentrali ta' demokrazija ħajja u attiva. Meta nisimgħu diskors varju fuq dak li huwa definit bħala "Fake News", fir-realtà ma huwa xejn iktar ħlief appell sabiex il-bnedmin jivverifikaw qabel ma jiġġudikaw. Id-deċiżjonijiet it-tajba hekk jittieħdu, u fuqhom wieħed jista' jibni iktar għal quddiem. Meta wieħed jitlaq jiġri biex jaħtaf l-imħuħ tal-oħrajn, jew biex iwassal lilu nnifsu fil-partijiet żbaljati tal-argument, ikun qed imur kontra l-ispirtu veru tad-demokrazija. L-esperjenza umana L-esperjenza umana tieħdok iktar fuq dawn it-toroq. Trid tgħaddi mill-ħajja. Trid iġġarrab fuqek innifsek, kif ukoll fl-iżbalji li, inevitabilment, ser twettaq. Dawk li ma jgħixux mal-oħrajn. Dawk li ma jarawx dak li għaddej minnu ħaddieħor u jippruvaw jidħlu fiż-żarbun tiegħu, dan ma jistgħux japprezzawh. Forsi s-soċjetà, mertu wkoll tat-teknoloġija, imtliet b'iktar bnedmin li, "part-time" jiġġudikaw malajr lill-oħrajn mis-siġġu jew mit-torri tagħhom. Wisq jersqu li jfittxu, kemm jistgħu, l-iskaldi mingħajr ma jifhmu fejn huma t-travi. Għandna nsiru nafu Proprju għalhekk li nagħraf dejjem iktar li l-għadu prinċipali tas-soċjetà demokratika tagħna huwa n-nuqqas ta' verità. Il-ħidma tagħna fl-Oppożizzjoni trid tkun fit-triq li tiġi stabbilita l-verità. Sija għalina li rridu niddefendu 'l-bnedmin, kif ukoll għall-ġid tal-poplu kollu. In-nuqqas ta' verità fis-soċjetà li jwassalna lejn konsegwenzi żbaljati. Kontro-proposti għal dak li jkun qed jingħad li ma jistgħux jaħdmu. Kritika li tiġi maqtugħa mid-dinja ta' kull ġurnata, proprju għax ma tkunx hekk dipendenti. Proprju għalhekk nibqa' ngħid li għandna nkunu nafu u nassistu biex nistabbilixxu r-raġunijiet veri, mhux dawk apparenti. Segwejt ukoll Segwejt, tul dawn il-jiem, dak li kien għaddej fl-Unjoni Ewropea. Kif fhimtu, kont nippreferi li Manfred Weber jiġi magħżul. Kien ħaqqu. Ħadem għaliha u ġieb ir-riżultati t-tajba. Imma, kif tafu, wara ħafna u wara numru sew ta' kumplikazzjonijiet, ittieħdu deċiżjonijiet differenti minn min imexxi u oħrajn li jmexxu. Rajt żbilanċi bejn il-poter politiku u s-saħħa elettorali ta' kull mexxej politiku. F'kollox hemm direzzjonijiet li minnhom il-pajjiżi li huma żgħar ibatu. Nista' ma naqbilx ma' dak li seħħ, imma ma kontx preżenti għal-laqgħat. Il-konsegwenzi, ovvjament, għad irridu narawhom fil-ħames snin iktar determinanti għall-Unjoni. X'inhuwa ġej Dak li seħħ missna fil-ħajja ta' kull ġurnata. Missna proprju għax ix-xenarju politiku f'pajjiżna nbidel. Waqt li konna qed nosservaw, daqqa mill-bgħid, u daqqa mill-viċin il-manuvri ġenerali li kienu qed isiru fil-Partit Laburista, rajna affarijiet oħra. Konna qed naraw numru ta' "kandidati" jersqu 'l quddiem fil-prospett li l-Prim Ministru jitlaq kollox. Kien hemm loġika u deċiżjonijiet li kienu qed jittieħdu minħabba f'hekk. Mhux biss fil-Partit Laburista, imma fir-realtà politika sħiħa. Il-fatt li ser jibqa' fis-siġġu għandu l-konsegwenzi tiegħu. Jkun żball politiku jekk dan jiġi njorat, u wieħed jieħu deċiżjonijiet bix-xenarju preċedenti. Għeluq Kienu jiem twal, ċertament. Kienu parti minn proċess ta' bidla. Jekk ma narawx l-affarijiet fil-kuntest sħiħ tagħhom. Jekk ma nfittxux il-fatti u l-verità fis-soċjetà, niżbaljaw. Proprju għalhekk li l-ħidma tagħna fl-Oppożizzjoni tinbidel iktar ma' dan. Proprju għalhekk li nagħrfu dejjem iktar kemm il-verità ma tistax tiġi njorata, imma stabbilita. Dan hu li għandna nkomplu nikkonċentraw u naħdmu fuqu.
Ġimagħtejn twal